Ditsem Nuus - Waarskuwings oor skole
In mediaverklarings rig AfriForum veral twee waarskuwings insake toekomstige skoolstrukturerings. Die eerste gaan oor die gesag van skoolbeheerliggame en word daarop gewys dat die Dept. van Onderwys beplan om binnekort 'n wysigingswetsontwerp te publiseer waarin hulle skoolbeheerliggame van huidige belangrike seggenskap wil ontneem.
Dit sou meebring dat skoolbeheerliggame nie meer besluite mag neem oor aspekte soos toelatingsbeleid, taalbeleid en beheerliggaamaanstellings nie. Die departement sal ook daarop kan aandring dat 'n skool meer as een onderrigtaal het. AfriForum sê hulle is voorstaanders daarvan dat ouers inspraak moet hê oor aanstellings, taalbeleid, toelating en klasgroottes."
In die tweede waarskuwing word 'n dringende beroep gedoen op ouers om hul kinders betyds by die skool van hul keuse in te skryf vir 2017. Volgens AfriForum was daar vanjaar reeds duisende kinders wat nie plekke in skole gekry het nie weens laat aansoeke en dit dwing skole om meer kinders in te neem as wat hulle kan akkommodeer.
Dit veroorsaak gevolglik dat daar tot 58 leerlinge per klas is. Talle skole hou nou reeds hul ope dae en ouers behoort voorbereid na 'n ope dag te gaan en moet die nodige dokumentasie hê om hul kinders daar en dan in te skryf. Ouers moet dit ook oorweeg om hul kinders by meer as een skool te registreer ten einde teleurstelling vir 2017 te voorkom.
Inmiddels het Chris Klopper, uitvoerende hoof van die SA Onderwysersunie (SAOU), op 'n onlangse spitsberaad van die SA Akademie vir Wetenskap en Kuns, daarop gewys dat daar vandag 355 minder Afrikaanse skole in die land is, ten spyte daarvan dat die slaagsyfer in verlede jaar se nasionale senior sertifikaateksamen vir Afrikaanse skole op 93,4% gestaan het, in vergelyking met die res van die land se 70,7% slaagsyfer.
Klopper het gesê die realiteit van die demografie is geheel teen Afrikaans en dan is daar ander ontvouende verwikkelinge wat uiters negatief beleef word. In 2010 was daar altesaam 2 371 Afrikaanse skole in die openbare skolestelsel teenoor 2 016 Afrikaanse skole vandag. Daar is altesaam 24 136 skole landwyd.